ભગીરથભાઈ આ શાળામાં ૧૯૮૯થી શિક્ષક તરીકે ફરજ બજાવતા હતા અને ૨૦૦૯થી આચાર્ય તરીકે નિયુક્ત થયા હતા. ભગીરથભાઈ આચાર્ય બન્યા પહેલાં આ શાળામાં અભ્યાસ માટેના માત્ર બે ઓરડાઓ હતા. ભગીરથભાઈ કહે છે, ‘એ વર્ગોમાં પણ વિદ્યાર્થીઓએ છત્રી લઈને ભણવા બેસવું પડે એટલી જર્જરિત અવસ્થા હતી શાળાની. શિક્ષકો માટે બેસવા માટે નહોતી ખુરશી કે નહોતું આસન. શિક્ષક કોથળો પાથરીને બેસતા અને આસપાસ ઝાડી ઝાંખરાઓ ઊગી નીકળ્યા હતા.’ શાળા તો ઠીક, ભગીરથભાઈએ અનુદાન મેળવીને ૭૫ લાખ રૃપિયાનાં વિકાસકાર્યો ગામમાં કર્યા છે. ગામમાં નમૂનેદાર મોક્ષધામ બનાવ્યું છે. એ માટે ભગીરથભાઈએ પોતે શાળા પટાંગણમાં બેવાર રામકથાનું વાંચન કર્યું હતું અને ૧૮ લાખ રૃપિયા એકત્ર કર્યા હતા. ગામમાં ઘેરઘેર શોષખાડા બનાવ્યા છે.